50 Cent jakter norske Alexander (23)
23-åringen har nemlig ansiktet til 50 Cent tatovert over halve ryggen, sammen med teksten «Get Rich Or Die Tryin'», som er navnet på superstjernens album fra 2003. - Wow, jeg vil møte denne fyren, skrev 50 Cent, eller Curtis James Jackson III som han egentlig heter, på Twitter tidligere denne uken. - En drøm Der la han også ut et bilde av nordmannens oppsiktsvekkende kroppskunst. Det samme har artisten gjort på Facebook. - Det hadde selvfølgelig vært en drøm å møte 50 Cent, forteller Brandal til VG. 23-åringen er opprinnelig fra Årnes, men bor i Tønsberg. Han tok tatoveringen av 50 Cent på Romerike Tattoo i desember 2007, men har vært fan av rapperen lenger enn det. - Jeg har vært utenlands hver gang 50 Cent har vært i Norge, så jeg har aldri fått sett ham på konsert. Han får bare kjøpe en flybillett, så hopper jeg på, ler Brandal.Så langt har ikke Brandal hørt noe fra den kjente rapperen. - Det har jeg ikke, men jeg har 100 ubesvarte anrop fra USA etter at søsteren min la ut nummeret på Facebook-siden hans, forteller 23-åringen. - Hva var det som fikk deg til å ta en slik tatovering? - Det er innholdet i teksten i den sangen («Get Rich Or Die Tryin'»). Gud skal vite at jeg har gjort mitt for å prøve. Det var egentlig det. Og så fikk jeg en god pris, smiler han.
Rapperen 50 Cent ønsker kontakt med norske Alexander Brandal (23) etter at han fikk se bilde av nordmannens tatovering.